text: Devlet Bahceli
  
  publiceret: 2023-05-12 20:52:32+02:00
  Devlet Bahceli er en tyrkisk nationalistisk politiker, som har været formand for Det Nationalistiske Bevægelsesparti siden 1997.
  Devlet Bahceli blev uddannet i udenrigshandel i Ankara i 1971. Han har kendt Kemal Kilicdaroglu fra sin studietid, hvor de studerede på samme årgang. De har begge været politisk aktive under deres studietid, hvor Tyrkiet stod midt i en turbulent og voldelig politisk periode med en polarisering mellem højre- og venstrefløj. Devlet Bahceli var placeret på den ydre højrefløj. Under sin studietid var han en af grundlæggerne af den ultranationalistiske organisation 'Ülkü Ocakları', der på dansk kan oversættes til Ideal Arnerne, som fortsat i dag har til formål at fremme og udbrede højreorienteret nationalisme i Tyrkiet. I 1970-1971 blev han generalsekretær for Tyrkiets nationale studenterunion.
  Bahceli fik senere en ph.d. i økonomi og blev ansat som lektor. Han har forsket i Tyrkiets økonomi og verdensøkonomien samt tyrkisk historie og udenrigspolitik. Han fortsatte sine politiske aktiviteter sideløbende med sin akademiske karriere.
  I 1987 forlod Devlet Bahceli sin akademiske karriere og stilling som lektor, da han blev inviteret af den nationalistiske leder og stifter af Det Nationalistiske Bevægelsesparti Alparslan Türkes (1917-1997). Efter en række roller i partiet blev Devlet Bahceli valgt som partileder for Det Nationalistiske Folkeparti, da Alparslan Türkes døde i 1997.
  I 1999 blev han for første gang valgt ind i parlamentet, hvor han stillede op fra sin hjemby Osmaniye. Ved parlamentsvalget i 1999 blev partiet Tyrkiets andenstørste parti, og dannede en koalitionsregering med den socialdemokratiske Det Demokratiske Venstreparti og det liberal-konservative Moderlandspartiet. I 2002 krævede Bahceli et tidligt valg, hvilket fik katastrofale resultater for partiet. Det Nationalistiske Bevægelsesparti fik en stor tilbagegang, hvor partiet kom under den daværende spærregrænse på 10 % og blev dermed ikke repræsenteret i parlamentet. Bahceli placerede ansvaret hos sig selv og gik af som partileder. Et år efter i 2003 blev han igen valgt som partileder. Med Bahceli som partileder på ny fik partiet et godt lokalvalg i 2004, og fortsatte partiet igen sin fremgang til parlamentsvalget i 2007.
  I 2009 indledte regeringspartiet, Retfærdigheds- og Udviklingspartiet, med Recep Tayyip Erdogan i spidsen, en række fredsforhandlinger og -processer, der forsøgte at løse Tyrkiets konflikt med PKK. Devlet Bahceli har været modstander af hele processen fra begyndelsen og kritiserede Erdogan og regeringen i en meget hårdere tone end normalt.
  I 2009 gik Det Nationalistiske Bevægelsesparti frem igen til lokalvalget, hvor storbyen Adana skiftede fra Retfærdigheds- og Udviklingspartiet til Det Nationalistiske Bevægelsesparti. Særligt i 2015 havde Det Nationalistiske Folkeparti et godt valg, da det var et år, hvor Tyrkiet havde været udsat for en række terrorhandlinger i forbindelse med ISIS' kontrol i Syrien, som fik forhandlingerne mellem Tyrkiet og PKK til at slutte, hvorefter sammenstødende og kampene eskalerede igen.
  Devlet Bahceli og Erdogan havde begyndt at nærme sig hinanden, da fredsforhandlingerne med PKK blev afbrudt. Særligt efter 2016, hvor Gülen-bevægelsen blev stillet til ansvar for et mislykket kupforsøg mod Erdogan, blev forholdet mellem partilederne endnu mere styrket.
  I 2017 skiftede Tyrkiet politisk system fra parlamentarisme til præsidentialisme gennem en folkeafstemning om en konstitutionsændring, der ville give yderligere magtbeføjelser til præsidenten. Devlet Bahceli og Det Nationalistiske Bevægelsesparti støttede Erdogans kampagne. I 2018 indgik Devlet Bahceli en alliance med Erdogan og Retfærdigheds- og Udviklingspartiet, hvor Bahceli støttede Erdogan som præsident. Erdogan blev valgt som præsident, mens Det Nationalistiske Bevægelsesparti blev valgt ind i parlamentet. Til lokalvalget i 2019 meddelte Bahceli, at Det Nationalistiske Folkeparti ikke ville stille op i de byer, hvor Retfærdigheds- og Udviklingspartiet stod stærkest. Erdogan svarede tilbage på samme måde, at Retfærdigheds- og Udviklingspartiet ikke stillede op i byer, hvor Det Nationalistiske Folkeparti stod stærkest.
  Devlet Bahceli og Det Nationalistiske Bevægelsesparti er Recep Tayyip Erdogans største støtte og allierede i valgkampen om præsidentembedet i maj 2023.